ประธานรัฐสภา เผยหลังหารือร่วมวิป 3 ฝ่าย ใช้เวลาอภิปรายนโยบายรัฐบาล 28 ชั่วโมงครึ่ง โดยยืนยันว่าให้สมาชิกอภิปรายเต็มที่แต่ต้องอยู่ในกรอบของนโยบาย
นายชวน หลีกภัย ประธานรัฐสภา เปิดเผยภายหลังหารือร่วมกับผู้นำวิป 3 ฝ่าย ทั้งวิปรัฐบาล ฝ่ายค้าน และ ส.ว. ว่า ที่ประชุมได้ตกลงเวลาการอภิปรายนโยบายรัฐบาล 28 ชั่วโมงครึ่ง และเบื้องต้นกำหนดไว้ 2 วัน ซึ่งการประชุมจะเริ่มในเวลา 09.30 - 24.00 แต่ในวันสุดท้ายหากการประชุมไม่แล้วเสร็จก็จะประชุมต่อเนื่องไปหลังเวลา 24.00 น. โดยให้เวลาของนายกรัฐมนตรีแถลงนโยบาย 1 ชั่วโมงเศษ / ส.ส. ฝ่ายรัฐบาล และ ส.ว. ฝ่ายละ 5 ชั่วโมง /คณะรัฐมนตรีชี้แจง 5 ชั่วโมง และ ส.ส. ฝ่ายค้านค้าน 13 ชั่วโมงครึ่ง ในจำนวนนี้รวมเวลาของผู้นำฝ่ายค้านแล้ว พร้อมยืนยันว่าจะดูแลการประชุมให้เป็นไปด้วยความเรียบร้อยตามระเบียบข้อบังคับ และจะเปิดโอกาสให้สมาชิกอภิปรายอย่างเต็มที่ แต่ต้องขอความร่วมมือจากสมาชิกทุกฝ่ายให้ทำหน้าที่ของตัวเองให้ดีที่สุด ขณะเดียวกันไม่ได้กังวลว่าฝ่ายค้านจะตั้งประเด็นอภิปรายไปที่คุณสมบัติของนายกรัฐมนตรี เพราะหากอภิปรายอยู่ในกรอบนโยบายก็ไม่มีปัญหา           ด้านนายแพทย์เจตน์ ศิรธารานนท์ ตัวแทนวิปวุฒิสภา กล่าวว่า ในส่วนของวุฒิสภามีสมาชิกลงชื่ออภิปราย จำนวน 55 คน มีระยะเวลาอภิปรายเพียง 5 ชั่วโมง ยังไม่รวมเวลาที่จะมีสมาชิกประท้วง ซึ่งถือว่าเวลาน้อย ดังนั้นการอภิปรายจะแบ่งออกเป็นกลุ่มตามนโยบายของรัฐบาล ทั้งนโยบายหลักและนโยบายเร่งด่วน